CELEX: 32019D1220(02)
Language: da
Date: 2019-12-16 00:00:00
Title: Kommissionens afgørelse (EU) 2019/… af 16. december 2019 om fornyelse af Kommissionens ekspertgruppe Platformen vedrørende God Forvaltningspraksis på Skatteområdet, Aggressiv Skatteplanlægning og Dobbeltbeskatning2019/C 428/08

20.12.2019   
               
               
                  DA
               
               
                  Den Europæiske Unions Tidende
               
               
                  C 428/34
               
            
         KOMMISSIONENS AFGØRELSE
         af 16. december 2019
         om fornyelse af Kommissionens ekspertgruppe »Platformen vedrørende God Forvaltningspraksis på Skatteområdet, Aggressiv Skatteplanlægning og Dobbeltbeskatning«
         (2019/C 428/08)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde, og
         ud fra følgende betragtninger:
         
                     (1)
                  
                  
                     I sin meddelelse af 6. december 2012 (1) præsenterede Kommissionen en handlingsplan til styrkelse af bekæmpelsen af skattesvig og skatteunddragelse. Meddelelsen var ledsaget af to henstillinger, den ene om aggressiv skatteplanlægning (2) og den anden om tiltag, der skal tilskynde tredjelande til at anvende minimumsstandarder for god forvaltningspraksis på skatteområdet (3).
                  
               
                     (2)
                  
                  
                     Ved Kommissionens afgørelse C(2013) 2236 (4) blev der i Kommissionen nedsat en ekspertgruppe med navnet »Platformen vedrørende God Forvaltningspraksis på Skatteområdet, Aggressiv Skatteplanlægning og Dobbeltbeskatning« (»platformen«) med henblik på at vurdere fremskridtene på en række indsatsområder, herunder 2012-handlingsplanen vedrørende skattesvig og skatteunddragelse og gennemførelsen af de to henstillinger. I sin meddelelse om dobbeltbeskatning i det indre marked (5) konkluderede Kommissionen, at den ville undersøge de potentielle fordele ved at etablere et EU-forum vedrørende dobbeltbeskatning. Eftersom der ofte er en sammenhæng mellem dobbelt ikke-beskatning og dobbeltbeskatning, blev det anset for hensigtsmæssigt, at platformen også tog sig af dobbeltbeskatning, og det gælder fortsat.
                  
               
                     (3)
                  
                  
                     Ved Kommissionens afgørelse C(2015) 4095 (6) blev platformen på ny oprettet, og afgørelse C(2013) 2236 blev ophævet. Afgørelse C(2015) 4095 ophørte med at finde anvendelse den 17. juni 2019.
                  
               
                     (4)
                  
                  
                     Europa-Parlamentet (7) og Rådet for Den Europæiske Union (8) har opfordret til at fortsætte bestræbelserne på at bekæmpe skattesvig og skatteundgåelse. Under arbejdet i Europa-Parlamentets TAXE-udvalg, der blev nedsat i begyndelsen af 2015 og straks efterfulgt af det særlige TAX2-udvalg, »Undersøgelsesudvalget til Undersøgelse af Påstande om Overtrædelser af og Fejl og Forsømmelser i forbindelse med Gennemførelsen af EU-Retten for så vidt angår Hvidvaskning af Penge, Skatteundgåelse og Skatteunddragelse« og endelig TAX3-udvalget, blev der opfordret til, at der gøres en yderligere indsats for at bekæmpe urimelig, ineffektiv beskatning og træffes yderligere initiativer vedrørende god forvaltningspraksis og gennemsigtighed på skatteområdet.
                  
               
                     (5)
                  
                  
                     Platformen har været et effektivt redskab til at øge gennemsigtigheden i udformningen af skattepolitikken, samtidig med at den tilskynder til og muliggør en konstruktiv dialog mellem Kommissionen og de forskellige interessenter på skatteområdet samt mellem disse interessenter selv. Kommissionen har brug for den ekspertise, som specialisterne og interessenterne besidder. Platformen har været en værdifuld kilde til en sådan ekspertise på skatteområdet.
                  
               
                     (6)
                  
                  
                     Kommissionen er partner i Addisskatteinitiativet, som er et partnerskab med mange interessenter, der blev indledt i 2015, og som sigter mod at øge mobiliseringen af indenlandske indtægter i udviklingslandene for at finansiere deres udviklingsdagsorden og opfylde målene for bæredygtig udvikling senest i 2030. Platformen bør fortsat rådgive og bistå Kommissionen i dens igangværende arbejde på grundlag af Addisskatteinitiativet.
                  
               
                     (7)
                  
                  
                     Kommissionens politiske prioritet om en retfærdig og effektiv beskatning har ført til talrige retlige initiativer samt statsstøttesager og blød lovgivning. Den 18. marts 2015 vedtog Kommissionen en pakke om gennemsigtighed på skatteområdet (9). Den 17. juni 2015 (10) vedtog Kommissionen en meddelelse om et fair og effektivt system for selskabsbeskatning i Unionen (2015-handlingsplanen), hvori den med input fra platformen redegjorde for anvendelsen af henstillingerne fra 2012. Kommissionen bebudede i meddelelsen, at den ville forlænge platformens mandat, udvide dens opgaveområde og forbedre dens arbejdsmetoder.
                  
               
                     (8)
                  
                  
                     Den 28. januar 2016 vedtog Kommissionen en meddelelse om en ekstern strategi til effektiv beskatning (11) for at fremme god forvaltningspraksis på skatteområdet på globalt plan. I meddelelsen blev der peget på nye arbejdsområder for platformen, navnlig i forbindelse med Unionens skatte- og udviklingsdagsorden og samordningen af de nationale lister over ikkesamarbejdsvillige jurisdiktioner. I den forbindelse er EU-listen over ikkesamarbejdsvillige skattejurisdiktioner (12) fortsat et grundlæggende redskab til at håndhæve god forvaltningspraksis på skatteområdet på globalt plan.
                  
               
                     (9)
                  
                  
                     Som anført i de politiske retningslinjer for 2019-2024, der blev fremlagt i juli 2019 (13), vil en retfærdig og effektiv beskatning fortsat være høj prioritet for Kommissionen.
                  
               
                     (10)
                  
                  
                     I betragtning af platformens dokumenterede nytteværdi som et forum, der har haft og fortsat har en betydelig indvirkning ved at bidrage til udviklingen af dagsordenen for gennemsigtighed på skatteområdet og fair beskatning, er det hensigtsmæssigt at forny dens mandat.
                  
               
                     (11)
                  
                  
                     Platformen bør rådgive og bistå Kommissionen. Platformen vil også give mulighed for dialog, udveksling af erfaringer og ekspertise samt udveksling af synspunkter blandt alle interessenter.
                  
               
                     (12)
                  
                  
                     Platformen bør have en repræsentant for Kommissionen som formand og bestå af repræsentanter for medlemsstaternes skattemyndigheder og organisationer, der repræsenterer virksomheder eller civilsamfundet og fagfolk på skatteområdet.
                  
               
                     (13)
                  
                  
                     Der bør fastsættes regler for platformmedlemmernes videregivelse af oplysninger.
                  
               
                     (14)
                  
                  
                     Personoplysninger bør behandles i overensstemmelse med Europa-Parlamentets og Rådets forordning (EU) 2018/1725 (14).
                  
               
                     (15)
                  
                  
                     For at sikre kontinuiteten i platformens aktiviteter bør denne afgørelse anvendes med tilbagevirkende kraft.
                  
               
                     (16)
                  
                  
                     Der bør fastsættes en anvendelsesperiode for denne afgørelse. Kommissionen vil til sin tid overveje, om det er hensigtsmæssigt at forlænge den —
                  
               VEDTAGET DENNE AFGØRELSE:
         
            Artikel 1
            Genstand
            Mandatet for ekspertgruppen »Platformen vedrørende God Forvaltningspraksis på Skatteområdet, Aggressiv Skatteplanlægning og Dobbeltbeskatning« (»platformen«) fornyes hermed.
         
         
            Artikel 2
            Opgaver
            Platformens opgaver er at rådgive og bistå Kommissionen inden for god forvaltningspraksis på skatteområdet, aggressiv skatteplanlægning og dobbeltbeskatning, samtidig med at der gives mulighed for en dialog, hvor der udveksles erfaringer og ekspertise og alle interessenters synspunkter høres. Platformen skal især:
            
                        a)
                     
                     
                        forsyne Kommissionen med oplysninger, der er relevante for fastlæggelsen af prioriteter på områder som f.eks. god forvaltningspraksis på skatteområdet, aggressiv skatteplanlægning og dobbeltbeskatning
                     
                  
                        b)
                     
                     
                        rådgive Kommissionen om passende midler og instrumenter til at opnå fremskridt på disse områder
                     
                  
                        c)
                     
                     
                        tilskynde til drøftelser mellem erhvervslivet, civilsamfundet og de nationale skattemyndigheders eksperter om spørgsmål i forbindelse med god forvaltningspraksis på skatteområdet, aggressiv skatteplanlægning og dobbeltbeskatning
                     
                  
                        d)
                     
                     
                        drøfte praktiske erfaringer fra både skattemyndigheder, virksomheder, civilsamfundet og fagfolk på skatteområdet samt udforske mulighederne for en mere effektiv håndtering af de foreliggende problemer med dobbeltbeskatning, som påvirker det indre markeds funktion
                     
                  
                        e)
                     
                     
                        rådgive og bistå Kommissionen i dens igangværende arbejde på grundlag af Addisskatteinitiativet.
                     
                  I denne afgørelse forstås ved »god forvaltningspraksis på skatteområdet« gennemsigtighed, udveksling af oplysninger og fair skattekonkurrence.
         
         
            Artikel 3
            Høring
            Kommissionen kan høre platformen i alle spørgsmål vedrørende god forvaltningspraksis på skatteområdet, aggressiv skatteplanlægning og dobbeltbeskatning og opfølgningen på 2015-handlingsplanen.
         
         
            Artikel 4
            Medlemmer
            
               1.   Platformen består af højst 43 medlemmer.
            
            
               2.   Medlemmerne af platformen er:
               
                           a)
                        
                        
                           medlemsstaternes skattemyndigheder (»type D-medlemmer«, jf. artikel 7, stk. 2, litra d), i Kommissionens afgørelse C(2016) 3301 final) (15)
                           
                        
                     
                           b)
                        
                        
                           op til 15 organisationer, der repræsenterer virksomheder, civilsamfundsorganisationer og fagfolk på skatteområdet, med kompetencer inden for de i artikel 2 omhandlede spørgsmål (»type C-medlemmer«, jf. artikel 7, stk. 2, litra c), i de horisontale regler).
                        
                     
            
               3.   Type-D-medlemmer repræsenteres kun af tjenestemænd eller offentligt ansatte. Skattemyndighederne i hver medlemsstat udpeger en repræsentant blandt de tjenestemænd, der beskæftiger sig med grænseoverskridende beskatning med fokus på bekæmpelse af aggressiv skatteplanlægning.
            
            
               4.   Type-C-medlemmer udpeges kun og deltager kun i platformens eller undergruppernes arbejde, hvis de er registreret i det åbenhedsregister, der er oprettet i fællesskab af Europa-Parlamentet og Kommissionen.
            
            
               5.   Hvis et type C-medlem suspenderes eller slettes fra åbenhedsregistret, skal Generaldirektoratet for Beskatning og Toldunion (GD TAXUD) suspendere det fra platformen, så længe det ikke på ny er registreret i åbenhedsregistret. Så længe et medlem er suspenderet eller slettet, må det ikke indbydes til at deltage i gruppens møder eller modtage nogen dokumenter. Hvis et medlem ikke på ny registreres, senest seks måneder efter det er blevet suspenderet eller slettet fra åbenhedsregistret, udelukker GD TAXUD medlemmet fra platformen. Alle medlemskabsændringer af denne art registreres i Kommissionens register over ekspertgrupper og lignende enheder (»register over ekspertgrupper«) (16).
            
            
               6.   Type C-medlemmer udpeger faste repræsentanter og suppleanter i platformen eller dens undergrupper og er ansvarlige for at sikre, at deres repræsentanter har et højt ekspertiseniveau.
            
         
         
            Artikel 5
            Udvælgelsesprocedure
            
               1.   Platformens type C-medlemmer udvælges via offentlige indkaldelser af ansøgninger. GD TAXUD anvender til dette formål standardindkaldelsen af ansøgninger til udvælgelse af platformens medlemmer, jf. bilag 2 til de horisontale regler. GD TAXUD kan fravige eller supplere den, hvis det i overensstemmelse med de horisontale regler er begrundet i særlige krav.
            
            
               2.   En indkaldelse af ansøgninger offentliggøres i registret over ekspertgrupper. Desuden kan indkaldelsen af ansøgninger offentliggøres på andre måder, herunder på et særligt websted (17). Indkaldelsen skal indeholde en klar beskrivelse af udvælgelseskriterierne, herunder den nødvendige ekspertise og de interesser, der skal repræsenteres (18) i forhold til det arbejde, som skal udføres. Ansøgningsfristen skal være på mindst fire uger.
            
            
               3.   I deres svar på indkaldelsen af ansøgninger skal organisationerne udpege en repræsentant og en suppleant, som udpeges på samme vilkår som repræsentanten. Suppleanten træder automatisk i stedet for en repræsentant, der er fraværende eller forhindret i at møde. GD TAXUD kan afvise en organisations udpegelse af en repræsentant eller en suppleant, hvis den pågældende findes uhensigtsmæssig, hvilket bør begrundes ud fra de krav, der er anført i afgørelsen om oprettelse af platformen og/eller indkaldelsen af ansøgninger. I så fald anmodes organisationen om at udnævne en anden repræsentant eller suppleant.
            
            
               4.   Gruppens medlemmer udpeges af generaldirektøren for GD TAXUD blandt specialister, som har kompetence på de områder, der er omhandlet i artikel 2, og som har reageret på indkaldelsen af ansøgninger. Ved udvælgelsen af medlemmerne af platformen fra specialiserede organisationer skal GD TAXUD bestræbe sig på så vidt muligt at sikre en høj grad af ekspertise, en geografisk balance samt en afbalanceret repræsentation af relevant knowhow og kompetencer på de i artikel 2 og 3 omhandlede interesseområder, idet der tages hensyn til ekspertgruppens specifikke opgaver, den type ekspertise, der kræves, og det modtagne svar på indkaldelsen af ansøgninger.
            
            
               5.   Medlemmerne udnævnes for to og et halvt år. De varetager deres hverv, indtil de afløses, eller deres mandat udløber. Deres mandat kan fornyes.
            
            
               6.   For at sikre kontinuitet og en velfungerende gruppe opretter GD TAXUD en reserveliste over egnede ansøgere, der kan anvendes til at udnævne afløsere. GD TAXUD skal bede ansøgerne om deres samtykke, før deres navne opføres på reservelisten.
            
            
               7.   Type C-medlemmer eller deres repræsentanter indbydes ikke længere til at deltage i platformens møder og kan erstattes eller udelukkes for den resterende del af deres mandatperiode i alle følgende tilfælde:
               
                           a)
                        
                        
                           hvis et type C-medlem eller dets repræsentant ikke længere er i stand til at bidrage effektivt til platformens drøftelser
                        
                     
                           b)
                        
                        
                           hvis et type C-medlem eller dets repræsentant efter GD TAXUD's opfattelse ikke opfylder betingelserne i artikel 339 i traktaten om Den Europæiske Unions funktionsmåde
                        
                     
                           c)
                        
                        
                           hvis et type C-medlem eller dets repræsentant fratræder.
                        
                     Hvis et type C-medlem eller dets repræsentant udskiftes eller udelukkes, kan generaldirektøren for beskatning og toldunion, såfremt det er hensigtsmæssigt, udnævne en organisation som afløser fra den reserveliste, som er nævnt i stk. 6, eller bede en organisation udpege en anden repræsentant eller suppleant.
            
         
         
            Artikel 6
            Formand
            Platformens formandskab varetages af generaldirektøren for beskatning og toldunion eller en repræsentant.
         
         
            Artikel 7
            Platformens funktionsmåde
            
               1.   Platformen handler efter anmodning fra GD TAXUD i overensstemmelse med de horisontale regler.
            
            
               2.   Platformens og undergruppernes møder afholdes normalt i Kommissionens lokaler.
            
            
               3.   Platformen og dens undergrupper kan afholde fælles møder med andre ekspertgrupper om spørgsmål af fælles interesse.
            
            
               4.   Sekretariatsopgaverne varetages af GD TAXUD. Tjenestemænd i Kommissionen fra andre tjenestegrene med interesse i platformens og undergruppernes møder kan deltage i disse.
            
            
               5.   Platformen kan efter aftale med GD TAXUD og ved simpelt flertal blandt sine medlemmer beslutte at give offentligheden adgang til sine drøftelser.
            
            
               6.   Referaterne af drøftelserne af hvert punkt på dagsordenen og af platformens udtalelser skal være meningsfulde og fuldstændige. Referaterne udarbejdes af sekretariatet under formandens ansvar.
            
            
               7.   Platformen vedtager sine udtalelser, anbefalinger og rapporter ved konsensus.
            
         
         
            Artikel 8
            Undergrupper
            
               1.   For at platformen kan fungere effektivt, kan GD TAXUD nedsætte en undergruppe, som udelukkende består af regeringsrepræsentanter (medlemsstaternes skattemyndigheder), og en anden undergruppe, der udelukkende består af ikke-statslige repræsentanter (virksomheder, civilsamfundsorganisationer og skatteaktører).
            
            
               2.   GD TAXUD kan nedsætte andre undergrupper til at undersøge specifikke spørgsmål på grundlag af et mandat, som det selv opstiller. Sådanne undergrupper opløses, når deres mandat er opfyldt. De medlemmer af undergrupper, som ikke er medlemmer af platformen, udvælges via en offentlig indkaldelse af ansøgninger, i overensstemmelse med artikel 5 og de horisontale regler (19).
            
            
               3.   De enkelte undergrupper skal fungere i overensstemmelse med de horisontale regler og aflægge rapport til platformen.
            
         
         
            Artikel 9
            Indbudte eksperter
            GD TAXUD kan indbyde eksperter med særlig ekspertise inden for et emne på dagsordenen til at deltage i platformens eller undergruppernes arbejde på ad hoc-basis.
         
         
            Artikel 10
            Forbindelser med Europa-Parlamentet
            For så vidt angår oplysninger, der skal videregives til Europa-Parlamentet, og deltagelse af Europa-Parlamentets eksperter i platformens møder, finder punkt 15 og bilag I og II i rammeaftalen om forbindelserne mellem Europa-Parlamentet og Europa-Kommissionen anvendelse (20).
         
         
            Artikel 11
            Observatører
            
               1.   Enkeltpersoner, organisationer og andre offentlige enheder end medlemsstaternes myndigheder kan tildeles observatørstatus ved direkte indbydelse, jf. de horisontale regler.
            
            
               2.   Organisationer og offentlige enheder, der er udpeget som observatører, udpeger selv deres repræsentanter.
            
            
               3.   Observatører og deres repræsentanter kan få tilladelse af formanden til at deltage i drøftelserne i gruppen og bidrage med ekspertise. De må dog ikke deltage i udformningen af platformens anbefalinger eller rådgivning.
            
         
         
            Artikel 12
            Forretningsorden
            Efter forslag fra og aftale med GD TAXUD fastsætter platformen selv sin forretningsorden med simpelt flertal på grundlag af standardforretningsordenen for ekspertgrupper, jf. de horisontale regler.
         
         
            Artikel 13
            Tavshedspligt og håndtering af klassificerede informationer
            Platformens og undergruppernes medlemmer og deres repræsentanter samt de indbudte eksperter og observatører er pålagt tavshedspligt, som i medfør af traktaterne og gennemførelsesbestemmelserne hertil finder anvendelse på alle medlemmer af institutionerne og deres personale, samt overholdelse af Kommissionens sikkerhedsforskrifter vedrørende beskyttelse af EU's klassificerede informationer, som fastsat i Kommissionens afgørelse (EU, Euratom) 2015/443 (21) og 2015/444 (22). Hvis de tilsidesætter disse forpligtelser, kan Kommissionen træffe alle relevante foranstaltninger.
         
         
            Artikel 14
            Gennemsigtighed
            
               1.   Platformen og undergrupperne registreres i registret over ekspertgrupper.
            
            
               2.   For så vidt angår platformens sammensætning offentliggøres følgende data i registret over ekspertgrupper:
               
                           a)
                        
                        
                           navnene på medlemsorganisationerne det repræsenterede interesseområde
                        
                     
                           b)
                        
                        
                           navnene på observatørerne
                        
                     
                           c)
                        
                        
                           navnene på medlemsstaternes myndigheder (23).
                        
                     
            
               3.   GD TAXUD offentliggør alle platformens og undergruppernes relevante dokumenter, herunder dagsordener, referater og deltagernes bidrag, enten i registret over ekspertgrupper eller via et link fra registret til et særligt websted, hvor disse oplysninger kan findes. Adgangen til sådant et websted må ikke være betinget af brugerregistrering eller underlagt andre begrænsninger. Navnlig skal dagsordenen og andre relevante baggrundsdokumenter offentliggøres i god tid før mødet efterfulgt af rettidig offentliggørelse af referater.
            
            
               4.   Offentliggørelse kan kun undlades i tilfælde, hvor det skønnes, at et dokuments udbredelse ville være til skade for beskyttelsen af en offentlig eller privat interesse, jf. artikel 4 i Europa-Parlamentets og Rådets forordning (EF) nr. 1049/2001 (24).
            
         
         
            Artikel 15
            Beskyttelse af personoplysninger
            Personoplysninger vil blive behandlet i overensstemmelse med forordning (EU) 2018/1725.
         
         
            Artikel 16
            Mødeudgifter
            
               1.   Der ydes ikke vederlag for det arbejde, der udføres af deltagerne i forbindelse med platformens og undergruppernes aktiviteter.
            
            
               2.   Deltagernes rejse- og opholdsudgifter i forbindelse med platformens eller undergruppernes aktiviteter godtgøres af Kommissionen i overensstemmelse med de i Kommissionen gældende bestemmelser. For så vidt angår type C- og D-medlemmer godtgør Kommissionen rejse- og opholdsudgifter i overensstemmelse med de i Kommissionen gældende bestemmelser. For organisationer, der udpeges som observatører, ydes der under ingen omstændigheder godtgørelser. Indbudte eksperter får godtgørelse af deres rejse- og opholdsudgifter.
            
            
               3.   Alle godtgørelser af udgifter i henhold til stk. 2 skal finde sted inden for rammerne af de disponible midler, der afsættes som led i den årlige procedure for tildeling af ressourcer.
            
         
         
            Artikel 17
            Anvendelse
            Denne afgørelse anvendes fra den 17. juni 2019 til den 16. juni 2024.
         
         
            Udfærdiget i Bruxelles, den 16. december 2019.
            
               
                  På Kommissionens vegne
               
               Paolo GENTILONI
               
                  Medlem af Kommissionen
               
            
         
         
            (1)  COM(2012) 722 final.
         
            (2)  C(2012) 8806 final.
         
            (3)  C(2012) 8805 final.
         
            (4)  Kommissionens afgørelse C(2013) 2236 af 23. april 2013 om nedsættelse af en ekspertgruppe vedrørende god forvaltningspraksis på skatteområdet, aggressiv skatteplanlægning og dobbeltbeskatning.
         
            (5)  KOM(2011) 712 endelig.
         
            (6)  Kommissionens afgørelse C(2015) 4095 af 17. juni 2015 om nedsættelse af Kommissionens ekspertgruppe »Platformen vedrørende God Forvaltningspraksis på Skatteområdet, Aggressiv Skatteplanlægning og Dobbeltbeskatning« og om erstatning af afgørelse C(2013) 2236.
         
            (7)  Europa-Parlamentets beslutning af 25. marts 2015 om årlig skattebetænkning.
         
            (8)  Økofinrådets møde den 9. december 2014, Det Europæiske Råds møde den 18. december 2014.
         
            (9)  Meddelelse om gennemsigtighed på skatteområdet til bekæmpelse af skatteunddragelse og skatteundgåelse (COM(2015) 136 final), som førte til ændringer af direktiv 2011/16/EU ved Rådets direktiv (EU) 2015/2376 for så vidt angår obligatorisk automatisk udveksling af oplysninger på beskatningsområdet (EUT L 332 af 18.12.2015, s. 1), hvori der henvises til grænseoverskridende afgørelser og forhåndsgodkendte prisfastsættelsesordninger, Rådets direktiv (EU) 2016/881 for så vidt angår obligatorisk automatisk udveksling af oplysninger på beskatningsområdet (EUT L 146 af 3.6.2016, s. 8), hvori der henvises til land for land-rapporter, og Rådets direktiv (EU) 2018/822 af 25. maj 2018 for så vidt angår obligatorisk automatisk udveksling af oplysninger på beskatningsområdet i forbindelse med indberetningspligtige grænseoverskridende ordninger (EUT L 139 af 5.6.2018, s. 1).
         
            (10)  COM(2015) 302 final.
         
            (11)  COM(2016) 24 final.
         
            (12)  https://www.consilium.europa.eu/da/policies/eu-list-of-non-cooperative-jurisdictions/
         
            (13)  https://ec.europa.eu/commission/interim_da#political-guidelines
         
            (14)  Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).
         
            (15)  Kommissionens afgørelse C(2016) 3301 final af 30. maj 2016 om fastlæggelse af horisontale regler for oprettelse af Kommissionens ekspertgrupper og deres funktion (»horisontale regler«) (ikke oversat til dansk).
         
            (16)  http://ec.europa.eu/transparency/regexpert/
         
            (17)  https://ec.europa.eu/taxation_customs/business/company-tax/tax-good-governance/platform-tax-good-governance_en
         
            (18)  Dette er kun relevant for medlemsorganisationer.
         
            (19)  Jf. artikel 10 og artikel 14, stk. 2, i de horisontale regler.
         
            (20)  EUT L 304 af 20.11.2010, s. 47.
         
            (21)  Kommissionens afgørelse (EU, Euratom) 2015/443 af 13. marts 2015 om sikkerhedsbeskyttelse i Kommissionen (EUT L 72 af 17.3.2015, s. 41).
         
            (22)  Kommissionens afgørelse (EU, Euratom) 2015/444 af 13. marts 2015 om reglerne for sikkerhedsbeskyttelse af EU's klassificerede informationer (EUT L 72 af 17.3.2015, s. 53).
         
            (23)  Ifølge de horisontale regler er det ikke obligatorisk at offentliggøre navnene på medlemsstaternes myndigheder. De specifikke administrationer i disse lande, som de eksperter, der normalt deltager i møderne, tilhører, kan offentliggøres i registret over ekspertgrupper. Jf. artikel 23, stk. 1, litra b), i de horisontale regler.
         
            (24)  Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (EFT L 145 af 31.5.2001, s. 43). Disse undtagelser har til formål at beskytte den offentlige sikkerhed, militære anliggender, internationale forbindelser, finanspolitik, valutapolitik eller økonomisk politik, privatlivets fred og den enkeltes integritet, forretningsmæssige interesser, retslige procedurer og juridisk rådgivning, inspektioner/undersøgelser/revision samt institutionens beslutningsproces.